অন্য বছরের মতো এবারও টাঙ্গাইল ঈদগায় গিয়েছিলাম। ব্যবস্থাপনা ভালোই ছিল। আগের রাতে বৃষ্টি হওয়ায় মাঠ ভেজা ছিল। মেয়র মিরন নামাজিদের উদ্দেশে তার বক্তৃতায় বলল, ঈদগাহ উন্নয়নের বরাদ্দ আছে। অল্প সময়ের মধ্যেই উন্নয়ন করব। শুনে ভালোই লাগল। সুন্দরভাবে বালু দিয়ে দুই দিকে ঢাল করে পানি বেরোবার রাস্তা রাখলে মাঠে কাদা হবে না। আর মাঠের পাশে যে বাজার সেটা যেভাবে আছে বলার মতো না। রাত-দিন কোটি কোটি টাকা বেচাকেনা হয়। কিন্তু বাজার উন্নয়নে কারও মাথাব্যথা নেই—এটা ভালো না। মেয়রই তার বক্তৃতার এক পর্যায়ে কেন যে বলল লৌহজং নদী খননের জন্য ১৮০ বা ২০০ কোটি টাকা বরাদ্দ হয়েছে। আচ্ছা, এখন যদি ২০০ কোটি খরচ করে লৌহজং খনন করা হয় তাহলে দুই বছর আগে এসপি মাহাবুব হাউজি-সার্কাস-জুয়ার আসর বসিয়ে কয়েক কোটি টাকা নিয়ে যে লৌহজং নদী ভরাট করে এসপি পার্ক বানাল তার কী হবে? এসপি পার্কের উদ্বোধন করেছিলেন তখনকার আইজি। তিনি নাকি জিজ্ঞাসা করেছিলেন, এই প্রজেক্টের টাকা এলো কোথা থেকে। তার সোজা উত্তর, লোকজনের কাছ থেকে চাঁদা নিয়ে করেছি। সেই কবে থেকে রাজনীতি করি। যখন ছাত্র ছিলাম তখন বঙ্গবন্ধুর নামে আগরতলা মামলা হয়েছিল। যে মামলায় আইনি লড়াইয়ের জন্য সবদিক থেকে চাঁদা উঠিয়ে কেন্দ্রে পাঠানো হয়েছিল। আমরা ছাত্ররা ২৬০-৭০ টাকা পাঠিয়েছিলাম। টাঙ্গাইল জেলা আওয়ামী লীগ পাঠিয়েছিল আড়াই-তিন হাজার। চাঁদা তোলে সমাজকর্মী, সাংস্কৃতিক কর্মী, রাজনীতিকরা। এখন দেখছি পুলিশের এসপি চাঁদা তোলে। দেশের কী হবে? সরকারি বরাদ্দ ছাড়া কোনো প্রজেক্ট হয় না। অথচ টাঙ্গাইলের সাবেক এসপি বাহাদুর একটা নদীর ১২ আনা ভরাট করে ফেললেন তাকে কোনো জবাব দিতে হলো না। দুদক এত লাফালাফি করে ব্যাপারটা চোখে দেখল না। প্রধানমন্ত্রীর সচিবালয় আমায় জানিয়েছিল ব্যাপারটা তাদের নজরে এসেছে, তারা দেখছেন। বছর ঘুরে গেল দেখা হলো না। সরকারি নীতিতে নদী খননের কথা আছে, নদী ভরাটের কথা নেই। জুয়ার টাকায় জনাব এসপি মাহাবুব নদী ভরাট করেছেন। এখন সরকারি টাকায় সেটা আবার খনন করবেন। আইয়ুব খানের সময় শুনেছিলাম, কোথায় নাকি পুকুর না কেটেই পুকুর কাটার আবার সেই পুকুর ভরাট বিল নিয়েছিল। সে তো ছিল শোনা কথা। টাঙ্গাইল এসপি পার্ক—এ তো চোখে দেখা। দেশের স্বাধীনতায় লাখো মানুষ রক্ত দিয়েছিল দেশ হবে সাধারণ মানুষের। কিন্তু তার কিছুই হলো না। এখন কোনো গুণীজনের বা ত্যাগী কারও নামে কিছু হয় না। এখন হয় ডিসি লেক, এসপি পার্ক, আইজি সেতু এসব আর কী। জানি যখন যে ধরনের বাতাস বয়, তখন সে ধরনেরই হয়। আমরা এক সময় ওসবের বিরুদ্ধে জান কোরবান করেছি। তাই অবশ্যই কিছুটা খারাপ লাগে। সেজন্য চুপ থাকতে পারি না। চিৎকার পাৎকার করি। ঈদের মাঠে মেয়র যখন লৌহজং নদী খননে সরকারি বরাদ্দের কথা বলল তখন অনেক কথা মনে পড়ল। এই লৌহজংয়ে এক সময় জাহাজ ভিড়ত। এই ঘাট থেকে জাহাজ কলকাতা যেত। যেত আসামের ধুবড়ি, ডিব্রুগড়, গোয়ালন্দ। দুনিয়ার বহু জায়গায় নৌ চলাচল হতো লৌহজং দিয়ে। টাঙ্গাইল জেলায় লৌহজং ৭২-৭৩ কিলোমিটার, এক সময়ের খুবই খরস্রোতা নদী। এখন যমুনার সঙ্গে তার সংযোগ বন্ধ হয়ে যাওয়ায় মরে গেছে। এই তো পাকিস্তান আমলেও ধলেশ্বরীর এ-কূল ও-কূল দেখা যেত না। এলাসিন ধলেশ্বরীর ওপর কয়েক বছর আগে শামসুল হক সেতু হয়েছে। কত হবে হাজার-বারোশ মিটার। যেখানে আগে নদীর প্রশস্ততা ছিল ছয়-সাত হাজার মিটার। জনসংখ্যা বৃদ্ধির সঙ্গে সঙ্গে নদী তার অস্তিত্ব হারাচ্ছে। যেখানেই চর সেখানেই বসতি। কেউ বলার নেই। সব সময় সব এলাকায় কিছু উঠতি লোক থাকে। তাদের কাউকে কাউকে মাস্তানও বলা চলে। তারা যখন যার সঙ্গে তাল মিলিয়ে ফায়দা নেওয়া যায় তার সঙ্গেই তাল মেলায়। ন্যায়-নৈতিকতা এখন আর কোনো কাজ দেয় না। সত্যিই এক হতাশাজনক অবস্থা। এই হতাশা বা বিশৃঙ্খলা থেকে বেরিয়ে আসার এখনই সময়। আরও দেরি হলে আর ঘুরে দাঁড়াবার পথ থাকবে না।